**MOST MÁR KÖZEL A CÉL!**

Csapatunk a REAC Futball csapata a BLSZ I. osztályában sorsdöntő rangadót játszott idegenben az Újpest II. csapatával. A két gárda az egész bajnokság folyamán szoros, öldöklő küzdelmet folytat, folytatott a bajnoki címért. A mérkőzés előtt csapatunk egy ponttal vezetett ellenfelünk előtt a tabellán. Csapatunk a bajnokságban egyetlen egy vereséget szenvedett hazai pályán az Újpesttől, így játékosainkat fűtötte a visszavágás vágya. Mielőtt a mérkőzésre részletesen rátérnék, egy pár szót a körülményekről. Nagy örömünkre a mérkőzés az Újpest műfüves pályáján a Tábor utcában kb. 300 néző előtt zajlott. Hűséges szurkolóinkra most is számíthattunk, most is velünk voltak, nagy számban kísértek el minket. E sorok keretében is tisztelettel megköszönjük nekik, hogy végig zúgott a HAJRÁ REAC és bizony a játékosok nagy lélektani segítséget kaptak tőlük. Most már azonban a mérkőzésről. Rendkívül meleg volt mind a pályán, mind a nézőtéren. A mérkőzést nyugodtan leírhatom szokásunknak megfelelően nagyszerűen kezdtük. Véleményem szerint ellenfelünket megleptük taktikánkkal, mert már a saját 16-ukon is letámadtuk őket. Elképzelésünknek a 8. percben már eredménye is lett. Merczel Zsolti remekül támadta meg az ellenfél hátvédjét, aki csak hátrafelé tudott passzolni a kapusához, mi bizony a kapust is megtámadtuk, aki zavarában rosszul szabadított fel. A röviden kirúgott labdára Kiss Tomi csapatkapitányunk csapott le, majd az őt megtámadó védőt kicselezte, aki a gólhelyzetben lévő játékosunkat a 16-on belül csak buktatni tudta. Jogos 11-es. A 11-est Kasza Dani házi gólkirályunk magabiztosan értékesítette. A gól sokkolta ellenfelünket és bizony én úgy gondolom, hogy az első félidőben végleg eldönthettük volna a meccs kimenetelét. Horváth Patrik 12 méterről lőtt fölé, Pfister Erik 8 méterről hibázott. Több lehetőségünk volt ezen kívül is, de több gólt nem sikerült elérni az első félidőben. Ellenfelünk is kidolgozott két helyzetet, de nekik se sikerült eltalálni a kaput. Megérdemelt volt az első félidei eredmény. A második félidőben ellenfelünk megpróbált nagyobb sebességre kapcsolni, de remekül lezártuk a területeket és bizony hiába voltak meddő mezőnyfölényben komoly helyzetig nem tudtak eljutni. A mérkőzés utolsó negyedórájában ellenfelünk kidolgozott egy komoly gólhelyzetet. Baloldalról érkezett a beadás és a hosszú ötösön érkező újpesti csatár bizony csak pár centivel maradt le a gólszerzési lehetőségről. Azonban nekünk is több ordító helyzetünk volt, de már az eredmény nem változott. Teljesen megérdemelten nyertük meg a mérkőzést egy remek erőkből álló ellenfél ellen, bárha a helyzeteinkkel jobban sáfárkodunk bizony nagyobb gólarányú győzelmet is arathattunk volna. Le kell írnom, hogy a mérkőzés színvonala az NB III. szintet elérte, izgalmas, pörgős volt és a szép számú néző jól szórakozott. Teljesítményünkre jellemző, hogy az Újpest drukkerek zöme is elismerte győzelmünk jogosságát. Természetesen óriási lépést tettünk a bajnoki címért mivel három fordulóval a bajnokság vége előtt négy ponttal vezetünk vetélytársunk előtt. Azonban nem dőlhetünk hátra, nem engedhetünk ki, noha már komoly lépéselőnyben vagyunk. Mindig akkor a legnehezebb amikor könnyűnek tűnik. Saját tapasztalatból tudom, hogy én is szenvedtem már vereséget sakkasztal mellett, mert bizony a nyert állást is elkönnyelműsködtem. Ne essünk az én hibámba, bár azt hiszem van olyan érett a csapatunk, hogy megoldja a bajnokságban hátralévő feladatait.

Jövő pénteken 19.30h-tól hazai pályán a Hegyvidék csapatával mérjük össze erőnket. Szerencsés esetben amennyiben mi győzünk és az Újpest botlik akár bajnokok is lehetünk. Ezért is kérjük Kedves Drukkereinket, hogy jöjjenek ki mérkőzésünkre és buzdítsák csapatunkat. Kedves Szurkolóink! Még egyszer szeretnénk megköszönni a játékosok, csapatvezetők nevében, hogy a győzelmünkhöz ma is megadtátok a támogatást.

HAJRÁ REAC!

Kiss István György